Kelulusan Perjalanan untuk khidmat penting
 KUCHING: Individu yang keluar dalam
tempoh jam 7.00 malam sehingga 7.00 pagi sepanjang Perintah Kawalan Pergerakan
(PKP) dilaksanakan sehingga 31 Mac ini mesti memiliki Kelulusan Perjalanan yang
dikeluarkan oleh Jawatankuasa Pengurusan Bencana Negeri Sarawak (JPBN). Pengarah Unit Keselamatan dan Penguatkuasaan Negeri Datuk Dr Chai Khin
Chung berkata, kelulusan perjalanan itu hanya perlu jika individu tersebut
benar-benar memerlukannya. “Ini adalah termasuk untuk mereka yang bekerja dalam perkhidmatan penting
kecuali kakitangan kerajaan kerana kelulusan mereka telah diberikan oleh ketua
jabatan. “Sehubungan itu, orang ramai yang keluar dalam tempoh 12 jam berkenaan
perlu mendapatkan pengesahan “Kelulusan Perjalanan” itu di setiap
pejabat residen atau daerah di seluruh negeri,” katanya. Beliau berkata demikian ketika ditemui selepas mesyuarat Jawatankuasa
Pengurusan Bencana Negeri (JPBN) di Wisma Bapa Malaysia, semalam. Tegasnya, individu dari sektor swasta atau perseorangan yang memerlukan
kelulusan ini adalah mereka yang melakukan perjalanan sepanjang tempoh larangan
itu. “Untuk memohon kelulusan perjalanan ini, orang ramai hanya perlu membawa
kad pengenalan sewaktu membuat pemohonan. “Syarat paling penting adalah mereka perlu mengenalpasti tujuan utama perjalanan
pada waktu itu dengan alasan yang munasabah. “Contohnya jika para petani yang perlu menghantar bekalan sayur ke sesuatu
tempat atau mempunyai urusan penting perlu diselesaikan pada waktu malam,”
jelasnya. Mengulas lanjut, beliau berkata setakat jam 10 pagi semalam, sebanyak 30
borang perjalanan telah diluluskan untuk individu yang benar-benar perlu keluar
pada tempoh tersebut. “Manakala bagi individu yang bekerja di kilang-kilang di Samalaju,
Samajaya dan kilang-kilang papan lapis, mereka perlu mengisi borang berkenaan
bagi memastikan mereka memiliki kelulusan untuk bergerak serta melepasi sekatan
polis. “Mereka tidak perlu bawa apa-apa dokumen dan hanya bawa kelulusan
perjalanan ini bersama dengan kad pengenalan diri, termasuk lesen memandu
mereka apabila berada di luar pada tempoh tersebut,” tambahnya. Bercakap lebih lanjut, beliau berkata bagi pengusaha kedai makan, kelulusan
diberikan kepada mereka untuk membuka awal satu jam dari jam 7.00 pagi dan
lewat satu jam untuk penutupan kedai untuk proses penutupan dan mengemas. JPBN mengeluarkan arahan semalam bahawa semua wartawan dan warga media di
Sarawak boleh menunjukkan Pas Media yang dikeluarkan oleh Jabatan Penerangan
Malaysia kepada Pegawai Polis yang menjaga sekatan jalan. Manakala bagi editor, kakitangan percetakan dan pekerja yang menghantar
surat khabar boleh menunjukkan surat kebenaran daripada majikan kepada pegawai
yang terlibat tanpa memerlukan borang Kelulusan Perjalanan. 
See author's posts
